b'\n_START_ARTICLE_\nB\xc3\xbanquer de l\'Ullastre\n_START_SECTION_\nDescripci\xc3\xb3\n_START_PARAGRAPH_\nSituat al sud-oest del nucli urb\xc3\xa0 de la poblaci\xc3\xb3 de Sant Climent, al ve\xc3\xafnat de l\'Ullastre i al costat del mas del mateix nom. S\'hi arriba mitjan\xc3\xa7ant la carretera GI-602._NEWLINE_B\xc3\xbanquer semi soterrat de planta rectangular, amb la coberta bombada i bastit en formig\xc3\xb3, mitjan\xc3\xa7ant la t\xc3\xa8cnica de l\'encofrat. S\'aprecien perfectament les marques dels taulons utilitzats per construir-lo. L\'acc\xc3\xa9s es feia per la banda de llevant a trav\xc3\xa9s d\'una senzilla obertura rectangular, a la que s\'accedeix per unes escales que baixen. Estan emmarcades per unes baranes d\'obra actualment restitu\xc3\xafdes. Presenta una \xc3\xbanica finestra espitllerada a la banda de migdia. L\'estructura presenta un folrat de pedra i ciment, a manera de camuflatge, al voltant del seu per\xc3\xadmetre exceptuant la banda de migdia i la zona de l\'acc\xc3\xa9s.\n_START_SECTION_\nHist\xc3\xb2ria\n_START_PARAGRAPH_\nConstrucci\xc3\xb3 militar portada a terme per l\'organisme franquista denominat "Servicio Militar de Construcci\xc3\xb3n". Aquestes fortificacions pertanyen a l\'extensa i \xc3\xa0mplia xarxa de b\xc3\xbanquers i nius de metralladora, bastides entre els anys 1940-45, que s\'est\xc3\xa9n tot al llarg de les terres properes a la frontera i al litoral nord de l\'Empord\xc3\xa0. Aquesta va ser nomenada "linea P" o "linea Per\xc3\xa9z", encara que tamb\xc3\xa9 \xc3\xa9s coneguda com a "l\xc3\xadnea Gutierrez", potser pel fet que el coronel d\'enginyer Manuel Duelo Guti\xc3\xa9rrez, va participar en una reuni\xc3\xb3 relativa a la fortificaci\xc3\xb3 d\'aquesta l\xc3\xadnia._NEWLINE_Realment, l\'origen del nom ve donat per la posici\xc3\xb3 geogr\xc3\xa0fica de la l\xc3\xadnia en q\xc3\xbcesti\xc3\xb3 que abastava tota la part del Pirineus, d\'aqu\xc3\xad que s\'anomen\xc3\xa9s P. Totes aquestes construccions foren bastides despr\xc3\xa9s d\'acabar-se la guerra del 1936-39 pels serveis de l\'ex\xc3\xa8rcit del govern dictatorial, en resposta a una possible invasi\xc3\xb3 procedent de Fran\xc3\xa7a._NEWLINE_L\'any 1985 es va decidir suprimir els regiments de defensa i desmantellar les bateries.'